Tihti näen vaimsust ja intelligentsi omavahel segamini aetuna. Umbes samuti nagu pahatihti juhtub füüsikaliste terminitega kaal ja mass. Kaalust saame aimu tänu gravitatsioonile. Kaal maal on erinev kaalust kuul. Massist saame aimu kui püüame keha liikumise suunda või kiirust muuta. Kaaluks on vaja taustsüsteemi. Massi mõiste on kehas eneses. Mmm. Üsna ühtemoodi vaimsuse ja intelligentsiga. Intelligentsiks on vajalik keskkond kus teadmisi hoida ja levitada. Vaimsusele avanemine toimub inimese sees.  Sageli öeldakse veidi kohtlase inimese kohta et ta on vaimust vaene, ehki tema vaimul pole häda midagi. Tema intelligentsus on see mis on kesine. Vahel öeldakse kellegi kohta et ta on vaimse töö tegija, ehki vaimsust pole sel inimesel ollagi. Kogu tema üliarenenud intelligentsus aga on tal ka kasutuses vaid teiste arvelt rikastumiseks. Intelligentsus saab võrdselt hakkama nii hea kui kurja teenimisega. Mõtlesin tükk aega kas vaimsus saab olla kurjuse teenistuses. !? Mõttesse tuli alandamine. On see ju ühe  inimese püüe olla vaimselt üle teisest inimesest. Siiski on näiline üleolek sisuliselt vaid illusioon. Olgu tegu siis väikese poisi kiusamisega suurema poolt, või ühe rahvuse või maailmavaate domineerimisega teiste üle. Vaimselt kõrgemale pääseb vaid see kes teeb seda enda ülendumise läbi. Või oskab keegi ehk tuua näite vaimsusest kurjuse teenistuses? Mina ei osanud.Tundeid ja emotsioone selleks või teiseks liigitada pole üldse lihtne. Kuna nende tekkepõhjusteks on iha ja hirm, ehk teisisõnu teadmine meeldivast  või ebameeldivast aistingust, liigitaksin mina nemad intelligentsuse alla. Vaimsuses ei teki sümpaatiat või antipaatiat. Vaimsus lihtsalt on. Kui ka mingi eufooriline meeldivustunne peakski tekkima, on tavaliselt tegemist vaimsuseks maskeerunud, kurjade kavatsustega intelligentsusega. Seda osa siin uuesti üle lugedes märkasin, et üsna mitu korda olen intelligentsust seostanud kurjusega. Tahaksin siis veel öelda, et intelligentsus on see, mis võimaldab meil koguda ja säilitada tarkusi mis saavutatud enne  meid ja oma mõttetöö vilja edasi anda järgnevatele põlvedele. Intelligentsuse läbi muutume maailma üllatunuld ja imestunult vaatavast vasikast, sellest maailmast teadlikuks ja seeläbi ka osaliseks olevaks inimeseks.